戲酬楊次公
作者：李復
朝代：宋

paragraphs: 法雲說法元非法，六月洪爐舞飛雪。
寶香一瓣下天來，須彌座上金光發。
三界風雨動雷音，八部人天歸象設。
昔年關西舊夫子，今日淮南大檀越。
揚眉師利傾千偈，隠几維摩無一說。
試開門戶立家風，頓超初地無生滅。
百川萬折必朝宗，東南到海無分別。
紫陌紅塵拂面來，鐵壁不容通水泄。
衆形畢現明鏡靜，浮雲飛蓋秋空澈。
眼見億萬歸彈指，境落毫釐差永劫。
野犴不是師子兒，磨了觜頭三尺鐵。
全湖巨浸一浮漚，結果開花今幾葉。
昔人卷簾仰天笑，得道固應由慧業。
一言可盡千語迷，不如靜看水中月。